Benito Amilcare Andrea Mussolini is op 2 Julie 1883 op die gehuggie Varano di Costa by Predappio in die streek [[Romagna]] in [[Italië|Noordoos-Italië]] as die seun van 'n smid en 'n onderwyseres gebore. Sy vader was 'n [[Ateïsme|ateïs]], 'n Republikein en 'n [[Sosialisme|sosialis]]. Dit, saam met die [[Links (liberaal)|linkse]] tradisie in Romagna en sy armoedige jeug, het in groot mate daartoe bygedra dat Mussolini vroeg reeds rebels en sosialisties geword het. Hy het vir 'n kort tydjie onderwys gegee, maar dit het hom nie bevredig nie. Sy avontuurlus het hom in 1902 na [[Switserland]] laat vertrek, waar hy met [[Marxisme]] in aanraking gekom het. Nadat hy sy militêre diensplig voltooi het, het hy in die destydse Trentino (toe nog in Oostenryk) sekretaris van 'n Italiaanse vakbond geword en 'n sosialistiese blad uitgegee. Dit het later tot sy uitsetting uit [[Oostenryk]] gelei.